ועדת הכספים, כנסת 17, פרוטוקול מספר 195, 2006-11-28 12:30

יעקב ליצמן: אני פותח את ישיבת ועדת הכספים בנושא העברות תקציביות לשנת 2006.

שלי יחימוביץ': אני צריכה לצאת לישיבת הוועדה לפניות הציבור.

שלי יחימוביץ': אם צריך הצבעה, אני מבקשת לקרוא לי ואני אגיע.

יעקב ליצמן: פנייה מספר 452 עד 461, פנייה 465 עד 466.

יעקב ליצמן: אנחנו מדברים על בקשה למיליארד וחצי שקלים לביטחון, סכום שמורכב מסעיפים שונים.

יעקב ליצמן: שאלנו שאלות וביקשתי שקובי יופיע ויענה עליהן.

יעקב ליצמן: אני חייב לציין שבוועדת הכספים התגבש בישיבה האחרונה שמתוך המיליארד וחצי אנחנו חייבים למצוא פתרון לנושא של מיגון לשדרות.

יעקב ליצמן: יש מישהו שמדבר על מכללת ספיר ויש מי שמדבר על שדרות, ואני מדבר על שדרות.

יעקב ליצמן: כאמור, קובי כאן, הוא יסביר לנו ואנחנו נחליט מה לעשות עם שדרות.

ראובן ריבלין: קובי לא צריך להסביר כי אנחנו מבינים.

ראובן ריבלין: ההצעה שלו כל כך הגיונית, כל כך ברורה וכל כך צריך לאשר אותה, אלא שיש לנו כמה שאלות אליו .

ראובן ריבלין: צריך להעביר את הסכום למשרד הביטחון אבל אנחנו רוצים לשאול שאלות על דברים אחרים שהם חשובים וענייניים.

ראובן ריבלין: אני בטוח שהוא מבין שאנחנו חושבים שהם חשובים.

ראובן ריבלין: כל מה שכתוב כאן, ברור לנו כשמש.

יעקב ליצמן: אני חושב שמסכום של מיליארד וחצי שקלים, אפשר להוריד מאה מיליון שקלים.

ראובן ריבלין: זה שהוא מבקש להעביר לביטחון מיליארד וחצי שקלים, ברור לנו.

ראובן ריבלין: אנחנו רק רוצים לשכנע אותו שיש כמה דברים אחרים שצריך להעביר אליהם.

ראובן ריבלין: האם יש לו מקורות נוספים, בסדר, אבל אם לא, שייקח מהמיליארד וחצי האלה.

יעקב ליצמן: אני רוצה שקובי יתייחס לנושא של מיגון.

יעקב ליצמן: נתחיל בזה.

יעקב ליצמן: אנחנו מבקשים מאה מיליון שקלים למיגון.

קריאה: 150 מיליון שקלים.

יעקב ליצמן: אני דיברתי על מאה מיליון שקלים.

יעקב ליצמן: לגבי ה-44 מיליון, נראה אחר כך.

יעקב ליצמן: לגבי 35 מיליון אמרו שיש פתרון.

יעקב ליצמן: נשמע את קובי ואחר כך נחליט.

קובי הבר: ראשית, לגבי הפנייה התקציבית, למרות שנאמר שהכול ברור, אני חושב שברשותכם אני כן אסביר.

קובי הבר: אמרתי גם בפעם הקודמת כשהייתי פה לגבי הפנייה הקודמת שאנחנו הגענו לסיכום עם מערכת הביטחון שהכיסוי של הוצאות המלחמה הוא 8.2 מיליארד שקלים.

קובי הבר: בסיבוב הקודם, באוגוסט, העברנו להם מיליארד שקלים מתוך ה-8.2 מיליארד ואמרנו שהשנה אנחנו נעביר להם סכומים נוספים, וזאת הפנייה שמונחת כאן.

קובי הבר: הפנייה הזו מממנת את כל החזרי ההוצאות שהיו במלחמה, מ-ימ"מ, אגף שיקום, תחמושת וכל הדברים האלה.

קובי הבר: זה צעד שימושי של הפנייה וזה חלק מתוך ה-8.2 מיליארד שקלים הכוללים שסוכם עליהם.

קובי הבר: כדי להתייחס למקורות שהבאנו לצורך הפנייה, אני אומר כאן בצורה הכי ברורה, ואני חושב שזוהי חובתנו כאלה שמנהלים את התקציב.

קובי הבר: אנחנו עשינו סריקה בכל תקציב המדינה כדי לזהות מקומות שלא יהיה בהם ביצוע עד סוף השנה.

קובי הבר: לא שינינו – וזה הדבר הכי חשוב – בשום מקום, לא הרשאה להתחייב, לא הסכם, לא סיכום, לא כללי ולא שום דבר.

קובי הבר: אם הגיעו 19 אלף עולים ולא 21 אלף עולים, אני חושב שחובתי לקחת את הכסף לשימוש יותר נכון ושהכסף הזה לא יתאדה במהלך השנה.

קובי הבר: אותו דבר לגבי שכר הדירה שהולך לפי ביקוש הפניות.

קובי הבר: אותו הדבר לגבי כל אחד מהנושאים כאן.

קובי הבר: בהשכלה הגבוהה מדובר על סעיף של רזרבה מהתייקרויות שאחרי שעשינו את כל ההקצאה בהתאם לסיכום בינינו לבין ות"ת, נותרו שם כספים וזה הולך לפי התייקרויות של שכר, מדד וכל מיני דברים מהסוג הזה.

קובי הבר: עשינו את כל הפעולות האלה, ואני מזכיר לכם שיש לנו אינטרס מובהק להגיע לביצוע מרבי של התקציב המאושר, ובמקום ללכת ולהוריד פעולות, אנחנו הלכנו ואגמנו את זה.

קובי הבר: לכן זו רשימה מאוד ארוכה של נושאים.

קובי הבר: זה נעשה כדי לממן את המיליארד וחצי שקלים וכדי למזער את הנזקים.

ראובן ריבלין: אני אתן לך דוגמה שאתמול נתקלנו בה.

ראובן ריבלין: אתם הורדתם מיליוני שקלים למרכז ההשקעות והנה אני רואה מבקשים להעביר, כתוצאה מאי-ביצוע, שלושים מיליון ממרכז ההשקעות למשרד הביטחון.

ראובן ריבלין: אני מודיע לך שלמרכז ההשקעות חסרים לא שלושים מיליון שקלים שהוא לא ביצע, אלא 500 מיליון.

ראובן ריבלין: מדוע שהשלושים מיליון האלה לא יישארו במשרד?

ראובן ריבלין: זאת רק דוגמה.

קובי הבר: זו דוגמה משקפת .

קובי הבר: כל מרכז השקעות עובד על מודל של הרשאה להתחייב בפריסה ארוכה.

קובי הבר: הדרישות שהיו כאן להוסיף חצי מיליארד, מיליארד, שני מיליארד שקלים, כל מספר פוגע, עוסק לא בתזרים המזומנים.

קובי הבר: הכסף שאתם רואים כאן, השלושים מיליון שקלים, לדוגמה מפעל שקיבל הרשאה של מאה מיליון שקלים ופשוט קנה את המכוניות באיחור, יש לי תזוזה של המזומנים.

קובי הבר: ההרשאה היא לחמש שנים.

קריאה: אין פגיעה בהרשאה?

קובי הבר: מה זה אין פגיעה בהרשאה?

קובי הבר: אין שום פגיעה בהרשאה.

ראובן ריבלין: זה ירד מהתקציב של שנה הבאה.

קובי הבר: לא, גם זה לא נכון.

קובי הבר: אין פגיעה בהרשאה.

קובי הבר: הטענה היא האם גובה ההרשאה שהיה בתקציב המקורי מספיק או לא.

קובי הבר: אני מזכיר לכם שרק ב-2006, או סוף 2005, הוספנו שם את אינטל, הורדנו את כל הנושא של המגבלה של ההרשאה על המיסים והיום אין שם מגבלה תקציבית, וגם הוספנו את מסלול התעסוקה.

קובי הבר: כשמסתכלים על הניתוח, אתה רואה מה ממשלת ישראל, מדינת ישראל, מקצה לטובת השקעות הון, בין אם זה בצד של המיסוי, בין אם זה דרך התעסוקה, בין אם זה על פרויקטים ייחודיים.

אורית נוקד: זה כולל גם את הרכבת והתחבורה?

קובי הבר: רכבת ותחבורה, על אחת כמה וכמה.

קובי הבר: בכל מקום.

קובי הבר: אין פה שום שינוי בהרשאה להתחייב.

קריאה: אני גם בקואליציה.

קריאה: רובי ריבלין מצביע נגד, אז אני יוצא.

יעקב ליצמן: אין רוב.

ניסן סלומינסקי: נשמע קודם את ההסברים.

ראובן ריבלין: קובי, זה לא אישי.

ראובן ריבלין: לנו יש כמה דברים שהאוצר התחייב.

ראובן ריבלין: אנחנו רוצים לשכנע אותו שיהיה רוב.

יעקב ליצמן: אם אני בא על סיפוקי, ואני מדבר על המיגון, אני בעד.

חיים אורון: אי אפשר בהזדמנות חגיגית זו לפתור את כל בעיות העולם.

חיים אורון: יש פה בעיה רצינית.

ראובן ריבלין: אני רוצה לומר בצורה הברורה ביותר שלפני שבוע היינו כאן ואישרנו העברה של מיליארד שקלים.

יעקב ליצמן: אתה מדבר על הקיצוץ.

ראובן ריבלין: נכון.

ראובן ריבלין: על הקיצוץ.

ראובן ריבלין: אישרנו את הקיצוץ.

ראובן ריבלין: אז התחייב בפנינו יושב-ראש הקואליציה בתקיעת כף.

קובי הבר: אני אעשה לך את החיים קלים.

קובי הבר: מה אמרתי לך בטלפון לפני שלושה ימים?

ראובן ריבלין: אתה מכריז כאן 17 וחצי מיליון לאחיות בתי-הספר ל-2007.

ראובן ריבלין: אתמול הוגש בג"ץ.

קובי הבר: חבר הכנסת ריבלין, אתה יודע שמה שאני אומר לך, אני אומר את זה לפרוטוקול בצורה מאוד ברורה.

קובי הבר: השנה אין צורך ב-17 וחצי כי נשאר חודש.

ראובן ריבלין: שלא יפטרו השנה.

קובי הבר: לא מפוטרים השנה.

קובי הבר: הכסף הוא לא הבעיה בסיפור, ואמרתי לך את זה בטלפון.

קובי הבר: יש פה דרישה לחתימת הסכם שמשרד הבריאות מוביל אותו וצריך לסכם את זה.

קובי הבר: יש לנו חודש לגמור את זה.

ראובן ריבלין: אתה מעמיד לו לצורך ההסכם 17 וחצי מיליארד שקלים.

קובי הבר: כן.

ראובן ריבלין: הבקשה הייתה לעשרים מיליון, נוסף לבסיס התקציב של 2007 סכום של 17 וחצי מיליון.

ראובן ריבלין: זה ברור.

ראובן ריבלין: הוא חזר על הסכמתו.

ראובן ריבלין: עכשיו אנחנו מדברים רק על המיגון.

יעקב ליצמן: אני רוצה לחפש פתרון במיגון, שם יש לנו בעיה.

יעקב ליצמן: ועדת הכספים רוצה לחפש פתרון לנושא.

שי חרמש: לפני שמצביעים, אני ארצה לשאול.

יעקב ליצמן: לפני שמצביעים.

יעקב ליצמן: עוד לא מצביעים.

יעקב ליצמן: שלא יאמרו שאני עושה מחטף.

יעקב ליצמן: יצחקי חזר מחוץ לארץ?

קריאה: כן.

קריאה: אתמול ראיתי אותו.

קובי הבר: לגבי מיגון שדרות ועוטף עזה.

קובי הבר: מעבר לכל מה שתוקצב ומבוצע עכשיו, ואתם יודעים כי הציגו את זה לפניכם מספר פעמים, כ-270 מיליון שקלים, מעבר לזה, הייתה החלטה של ראש-הממשלה, החלטה מיידית ל-35 מיליון שקלים.

יעקב ליצמן: ממתי ההחלטה?

קובי הבר: מלפני כמה ימים.

קובי הבר: לפני שבוע.

קובי הבר: סוכם גם התהליך התקצובי שלה.

קובי הבר: להערכתי חלקו יונח פה, חלק אחר יעבור בהשתתפות כי זה מתוך תקציב הביטחון.

יעקב ליצמן: ידוע לך מה לגבי ה-144 מיליון?

קובי הבר: לא יודע.

שי חרמש: למה מיועד הסכום הזה של ה-35 מיליון?

קובי הבר: השלמה של כל התוכנית הקודמת, של דברים שפספסו.

קובי הבר: למשל, גני ילדים חדשים, מעונות חדשים או כיתות חדשות שחסר.

קובי הבר: בנוסף הנחה ראש-הממשלה את פיקוד העורף לבוא באופן מיידי – לדעתי זה צריך להתקיים השבוע, כי הם אמרו שהם צריכים כמה ימים לנושא הזה – ולומר את כל החסרים שיש בכיתות א' עד ו'.

קובי הבר: אני לא יודע מהי הערכת העלות.

קובי הבר: היו מספרים על כל הקשת, מכמה עשרות מיליונים ועד 150 מיליון שקלים.

קובי הבר: בנוסף, להערכתי פיקוד העורף חייב לחזור למנכ"ל משרד ראש-הממשלה ולראש-הממשלה עם בעיות נקודתיות נוספות של מיגונים.

קובי הבר: אני מעריך שהשבוע, מקסימום בתחילת שבוע הבא, הם יבואו ויציגו את התוכנית ויראו מה החסרים, לפי הערכתו של פיקוד העורף.

ראובן ריבלין: אני מודיע לך שהתוכנית שהוצגה לפנינו, עלותה 144 מיליון שקלים.

שי חרמש: בואו לא נטייח את הדברים.

שי חרמש: יש מציאות קיימת בשטח שחדרי הספח והמעבדות, בקונספציה לא ממוגנות.

שי חרמש: מדובר בסכום צנוע של 144 מיליון שקלים.

שי חרמש: המשמעות מתורגמת למציאות הבאה: מאחר ופיקוד העורף דאג לכסת"ח שלו, המעבדות במערכות החינוך התיכוני בעוטף עזה ושדרות, מושבתות.

שי חרמש: משמעות הדבר שכיתות י"א ו-י"ב אינן לומדות – בהוראת פיקוד העורף שאסר על התלמידים להיכנס למעבדות - לא פיזיקה, לא כימיה, לא מתמטיקה, לא מחשבים, וזה כאשר ביוני הם צריכים להגיע לבחינות הבגרות.

שי חרמש: מערכת החינוך התיכוני מפוצלת לשתי משמרות.

שי חרמש: היות ואין מספיק כיתות, כי חלק מתוכנית הלימוד מתבצע דרך מעבדות, ומי שמבין יודע שבבית-ספר אין כיתות אם – כיתות אם יש רק בבית-הספר היסודי – כך שכיתה אחת לומדת במעבדה וכיתה אחרת נכנסת לכיתה.

שי חרמש: מה שקורה הוא שחצי בית-ספר לומד מ-8:00 עד 11:00 וחצי בית-ספר לומד מ-11:00 עד 3:00.

שי חרמש: בפועל היום באזור הזה מושבתת מערכת החינוך התיכונית, ועוד לא נגענו בעל-תיכונית, לא באבן ספיר ולא בישיבה בשדרות.

שי חרמש: הודיע אלוף פיקוד העורף שהתקצוב לנושא הזה הוא 144 מיליון שקלים.

שי חרמש: כמי שמכיר כל גרוש שם, אין בזה דבר וחצי דבר.

שי חרמש: לא עם 35 מיליון שקלים, לא עם סגירת פערים בכיתות א'-ו', לא עם הלבנה של פעוטונים פרטיים בשדרות, לא גיוס של מוסדות חינוך העצמאי בשדרות שלא ידעו על קיומם.

שי חרמש: ה-144 מיליון עומד לבד לנושא הזה של מעבדות וחדרי הספח לתיכון התיכוני בעוטף עזה.

שי חרמש: אני לא חושב שמישהו מאתנו, כולל אותי, יכול להרים כאן יד על אגורה אחת לכל דבר שהוא, לפני שמחזירים את תוכנית הלימודים לתקנם ומאפשרים לילדים ללמוד שש-שבע שעות ולא ללמוד בשתי משמרות בלי כיתות ספח.

אבשלום וילן: אי אפשר לנהל מדינה בהתניות.

אבשלום וילן: עוטף עזה, זה נכון מאוד, אני עם חבר הכנסת שי חרמש.

אבשלום וילן: אני לא מבין הרבה במיגון, אבל יש דברים שחייבים להיעשות.

אבשלום וילן: אי אפשר להשאיר את חיל האוויר בלי שעות טיסה ובלי פגזים, וזה אומר לכם שמאלן.

אבשלום וילן: אי אפשר לשחק עם זה.

אבשלום וילן: אני יושב בוועדת תקציב הביטחון ואני מכיר את הדברים.

שי חרמש: אתה יודע על מאה מיליון דולר פצצות לחיל האוויר?

אבשלום וילן: במקרה אני יודע, כן.

אבשלום וילן: אני מציע לך לא לשחק באש.

אבשלום וילן: אתם מחליפים את כל המדינה שלכם, מראש-הממשלה שלכם, הכול קומבינות.

אבשלום וילן: יש גם דברים שהם מעבר לקומבינות ואלה הם החיים של כולנו.

אבשלום וילן: עברנו כבר מלחמה אחת, אתה רוצה עוד אחת?

אבשלום וילן: שי, אני אלך אתך לשכב על הגדר, אבל אל תתנה כי זה לא מקובל.

ראובן ריבלין: קובי הבר אמר שאין כל ספק שהממשלה וראש-הממשלה נותנים את דעתם לצורך המיידי וגם נפגשים עם אלוף פיקוד העורף כדי לראות מה הצרכים.

ראובן ריבלין: אנחנו עשינו את המפגש המוקדם עם פיקוד העורף וערכנו פה דיון רציני ביותר.

ראובן ריבלין: קבל מאתנו, לא כדבר מוחלט אבל כהנחה, שהיא צריכה עוד דיון אצל ראש-הממשלה ואצלך, שצריכים 144 מיליון שקלים.

ראובן ריבלין: נגיד שאנחנו לא יכולים לקבל את כל הסכום הזה של 144 מיליון, אבל נגיד מאה מיליון.

ראובן ריבלין: אנחנו היום נבצע העברה של 1.4 ומאה מיליון לא תעביר למשרד הביטחון אלא לנושא ייעודי לאחר שיתברר עניין עזה.

ראובן ריבלין: הוא יכול להשאיר אצלו מאה מיליון שקלים כדי לתת למשרד הביטחון צבוע.

ראובן ריבלין: אם באמת יתברר שצריך ללכת למיגון, יעבירו את זה למיגון.

ראובן ריבלין: אנחנו ם מאשרים לך וגם מבקשים ממך לתעל את הכסף לאותו מקום שאתה אומר שראש-הממשלה אמר שצריך להסדיר את העניין הזה.

יעקב ליצמן: אני רוצה לשאול עוד משהו.

יעקב ליצמן: יש פה בעיה עקרונית ויש פה בעיה תקציבית.

יעקב ליצמן: הבעיה העקרונית היא שהממשלה החליטה לא למגן.

יעקב ליצמן: לא שהיא החליטה למגן ואין כסף.

יעקב ליצמן: רבותיי, הולכים למגן את בתי-הספר או לא הולכים למגן אותם?

יעקב ליצמן: עד כמה שהבנתי, החלטת הממשלה היא לא למגן את בתי-הספר.

יעקב ליצמן: אני בעד המיגון.

יעקב ליצמן: אני חושב שאין מנוס.

יעקב ליצמן: אני מוכן לתת לך על כל הקרדיט ולומר לך שאתה צודק שאנחנו לא יכולים להתערב בביטחון, בהקצאה של מיליארד וחצי, ולומר שתוריד עבור המיגון, אבל זה לא אומר שאנחנו לא יכולים למצוא פתרון בתקציב המדינה.

יעקב ליצמן: למשל, מי אומר שאי אפשר להחליט – אני מסכים, כפי שנאמר כאן, שזה לא פתרון אבל לפחות מראית עין – שתהיה התחייבות שמתוך התקציב של מפעל הפיס למשל, ימגנו את כיתות הספח וכל מה שצריך למגן שם כדי להחזיר את שנת הלימודים לסדרה.

יעקב ליצמן: גם על זה אני מוכן לחשוב, אבל כשאני יודע שממגנים.

יעקב ליצמן: להתעלם מזה לגמרי?

יעקב ליצמן: לא.

ראובן ריבלין: אם קובי אומר שהמדיניות היא לא למגן, יש כאן הבדלים בסדרי העדיפויות כפי שרואה זאת ועדת הכספים לעומת האוצר.

קובי הבר: לעומת הממשלה.

ראובן ריבלין: נכון.

ראובן ריבלין: לעומת הממשלה.

קובי הבר: אין כאן שום דבר עקרוני.

קובי הבר: אנחנו הנחנו פנייה תקציבית של מיליארד וחצי שקלים לביטחון.

קובי הבר: אף אחד לא יכול לחשוד בי שאני פתאום מתנדב להוסיף כסף לתקציב הביטחון.

קובי הבר: זה לא בתחום התחביבים שלי.

קובי הבר: כנראה הגענו למסקנה ולצורך שצריך לעשות את זה בהתאם לסיכומים.

קובי הבר: היה דיון מאוד ארוך ומפורט, אני חושב ששי חרמש השתתף בו, אצל ראש-הממשלה.

קובי הבר: התקבלו שם החלטות מאוד ברורות, מה ממגנים, מה לא ממגנים, ומה שולחים לבדיקה נוספת.

קובי הבר: היה ותתקבל או החלטת ראש-הממשלה או החלטת ממשלה או כל תהליך אחר לצרכי מיגון נוספים, בין אם בתוכנית של ה-144 או כל תוכנית אחרת - כי אני מזכיר לכם שידענו להתמודד גם עם שמונה מיליארד שקלים כאשר בקיץ רצו כסף לביטחון – אני מבטיח לכם שאנחנו נדע לומר לראש-הממשלה גם איך מיישמים אותה.

קובי הבר: לכן אני מציע לכם לא לקשור בין שתי ההחלטות האלה.

קובי הבר: אתם רוצים להביא פנייה למנכ"ל משרד ראש-הממשלה או לראש-הממשלה שועדת הכספים חושבת שצריך להוסיף כסף למיגון, ישקלו את זה.

קובי הבר: יחליטו – יחליטו.

קובי הבר: זאת ממשלה וזה לא האוצר.

קובי הבר: האוצר יציג את המשמעויות.

קובי הבר: אני אדע להציג לראש-הממשלה איך פותרים בעיות, על איזה החלטה ואיזה סדר גודל שהוא רוצה.

קובי הבר: אני מציע לוועדת הכספים לא להתנות דבר בדבר.

ראובן ריבלין: אנחנו נציגי ציבור.

ראובן ריבלין: הם באו וזעקו וביקשו את עזרתנו.

סטס מיסז'ניקוב: אני מתחבר לכל מילה שאמרו שי חרמש וראובן ריבלין לגבי המיגון, ולא הוסיף דבר כי זה ברור מאליו, אבל אני רוצה לומר כאן משהו.

סטס מיסז'ניקוב: אחרי ההתפרצות שלנו והרטוריקה של קובי אין הרבה מה לומר, כי כל מי שמתפרץ ואומר שאין לנו פצצות, אין לנו טילים, אין לנו מיגון של מטוסים ואין לנו מיגון של הטנקים, אני קטונתי אחר כך מלהתווכח ולומר שיש לנו.

סטס מיסז'ניקוב: אני לא יודע, אני יושב בוועדת תקציב הביטחון ואנחנו ביחד עם אמנון כהן ביקשנו לבדוק מהשקל הראשון לאן הולך הכסף הזה.

סטס מיסז'ניקוב: אני לא ראיתי פירוט לאן הולך הסכום הזה של מיליארד וחצי.

סטס מיסז'ניקוב: בינתיים אנחנו עושים קיצוץ ולא יודעים לאן הולך הכסף.

סטס מיסז'ניקוב: חבר הכנסת וילן יאמר אחר כך, חס וחלילה, בעימות הבא שמה קרה, נתנו לביטחון תקציב נוסף של מיליארד וחצי, אבל עדיין הימ"חים ריקים והטנקים לא ממוגנים.

סטס מיסז'ניקוב: זו סתם הערה רטורית.

סטס מיסז'ניקוב: אל תענה עליה.

סטס מיסז'ניקוב: אתם מכשילים פה גם את שר האוצר וגם את ראש-הממשלה שהבטיחו שהמיליארד וחצי שקלים האלה לא ילכו ממשרדים חברתיים אבל אתה מקצץ 120 מיליון שקלים משכר-דירה שמשולם לעולים חדשים.

סטס מיסז'ניקוב: זה לא חשוב זה שמספר העולים פחת ולא הגיע המספר שציפו לו אלא מדובר פה בעולים שהגיעו לפני עשר שנים, שהמדינה מסייעת להם בהשתתפות בשכר-דירה.

סטס מיסז'ניקוב: אני קורא לגמלאים ולכל המפלגות החברתיות לא לתמוך בקיצוץ הזה של 120 מיליון שקלים.

סטס מיסז'ניקוב: כולנו רוצים בתוספת לביטחון.

קובי הבר: אתה מטעה בעובדות.

סטס מיסז'ניקוב: אני לא מטעה בעובדות ואני אומר לך יותר מזה.

סטס מיסז'ניקוב: כמפלגה הנחנו בפניך נייר עמדה שלנו ובו נאמר מה אנחנו דורשים.

סטס מיסז'ניקוב: אתה יודע מצוין שאנחנו דורשים שם תוספת לשכר-דירה ופתאום אני רואה כאן קיצוץ.

סטס מיסז'ניקוב: אז מה, אתה עוד פעם רוצה לעשות את הסיבוב הזה?

סטס מיסז'ניקוב: לא אתן.

סטס מיסז'ניקוב: אני מצביע נגד ותאמין לי, אני אעשה מזה גם אישיו.

ראובן ריבלין: אני לא יכול לעמוד לפני הנימוקים של קובי הבר, כי זה לא אינטליגנטי לומר שהם לא משכנעים אותי, אבל תשמע, יש פה בעיה.

ראובן ריבלין: אתה צודק לגמרי גם בעניין העולים, אבל הממשלה צריכה לבוא ולקבוע את סדרי העדיפויות שלה.

ניסן סלומינסקי: בישיבה הראשונה ביקשנו לקבל פירוט לגבי הקיצוצים שנעשו במשרדי הממשלה.

ניסן סלומינסקי: היה חשוב לדעת את הפירוט הזה כי יכול להיות שזה היה פותר חלק מהבעיות.

ניסן סלומינסקי: אם היינו רואים מאיפה ומבינים מאיפה, יכול להיות שהיינו מקבלים חלק מהטיעונים.

ניסן סלומינסקי: הנחת הבסיס שלך היא נכונה כי אמרת שאם בכל השנים ממוצע אחוז הניצול של משרדי הממשלה הוא 98 אחוזים, הפעם אתם הולכים על מאה אחוזים, שזה סדר גודל שיכול להגיע עד ארבעה מיליארד.

ניסן סלומינסקי: אם זה באמת ניצול מהסוג הזה, בחלק הזה היינו רגועים אם זה לא נלקח מדברים שהם הבשר.

ניסן סלומינסקי: חבל שאין לנו את הפירוט ולכן אנחנו מבקשים לקבל אותו.

ניסן סלומינסקי: מצד אחד היינו חזקים בזה שלקחנו את הנושא שידענו שהוא חשוב מאוד לממשלה ועל זה עשינו את התנאי, אבל ברגע מסוים זה הפך להיות נגדנו.

ניסן סלומינסקי: אנחנו צריכים להחליט בין אולי הביטחון של שדרות לבין אולי הביטחון של מדינת ישראל.

ניסן סלומינסקי: יש כאן סכום של מיליארד וחצי שיכול להיות שהולך להגנת מדינת ישראל.

ניסן סלומינסקי: אני סומך עליך כשאתה אומר שיש חוסר עצום במלאים ואני מניח שהכסף הזה הולך לצורך זה.

ניסן סלומינסקי: אנחנו נאלצים עכשיו להחליט בין הרצון שלנו למיגון שדרות, שהוא ברור, לבין מיליארד וחצי שהולך להגנת מדינת ישראל.

ניסן סלומינסקי: ברגע מסוים זה הפך להיות נגדנו במובן הזה שעכשיו לקחנו משהו שאנחנו לא יכולים.

ניסן סלומינסקי: אם לדוגמה היינו לוקחים את הרעיון של ליצמן, את מפעל הפיס, שבו אנחנו יכולים להיות חזקים עד הסוף כי מפעל הפיס לא יעשה פרויקטים מסוימים אלא ייתן את הכסף למיגון כי זה היום יותר חשוב, ואם זה כך, עם זה אנחנו יכולים להישאר עקביים עד הסוף.

ניסן סלומינסקי: בביטחון אנחנו יכולים להישאר עקביים עד שלב מסוים, ואחרי השלב המסוים הזה אין לנו יכולת.

ניסן סלומינסקי: אין לנו יכולת להחזיק מיליארד וחצי שאמור ללכת לביטחון ולעקב את הסכום הזה בגין 144 מיליון שקלים.

ניסן סלומינסקי: לכן אני מציע להמיר את הערבות שלקחנו על הנושא של המיליארד וחצי, להמיר את זה למשהו אחר.

ניסן סלומינסקי: לומר שאין לנו ברירה, את המיליארד וחצי הזה אנחנו מוכרחים לשחרר כי אנחנו לא יכולים לקחת על עצמנו אחריות, אבל את ה-144 מיליון של שדרות, אנחנו נעמיס על פרויקט אחר שאותו נעצור.

זאב אלקין: קובי, אתה אמרת שמשרד האוצר הבטיח לצה"ל בגין המלחמה, והשאלה מתי הייתה הפריסה, מי קבע את הפריסה, באיזה שלב זה נעשה, ומי קבע שדווקא עכשיו צריך לעבור מיליארד וחצי ולא מיליארד ו-400.

זאב אלקין: כשבאתם לכאן עם הקיצוץ הקודם לא אמרתם שבעוד חודשיים יבוא מיליארד וחצי.

זאב אלקין: לכן, אבשלום וילן, עם כל הנכונות, אני לא בטוח שהטענה שלך היא נכונה.

זאב אלקין: היה משא ומתן מסוים.

אבשלום וילן: בוועדת תקציב הביטחון הוצגו הנתונים במקרו.

קובי הבר: בחודש ספטמבר הייתה העלות הכוללת שאנחנו משפים את מערכת הביטחון לגבי ספירת תחמושת שעושים השנה, בהיקף של 8.2 מיליארד שקלים.

קובי הבר: הסיכום של הפריסה הוא שלוש-שנתי, שלוש שנות תקציב כאשר בפועל זה בערך 15 חודשים כי זה עד ינואר 2008.

קובי הבר: מערכת הביטחון לוחצת אותנו כל הזמן כמה שיותר מהר כי היא רוצה בסוף למלא את המלאים כמה שיותר מהר.

קובי הבר: אנחנו משיקולים תקציביים מתחנו את זה עד ינואר 2008.

קובי הבר: מי שראה את מצגת התקציב, היא מונחת לפניכם, קראתם אותה, היא כבר חודש כאן ואני גם הצגתי אותה, ראה שבשנה הבאה הגדלנו את תקציב הביטחון ב-3.5 מיליארד שקלים שבסוף זאת תוספת של עוד 3.7 מיליארד שקלים.

קובי הבר: זאת אומרת, מה-8.2, 3.7 משולם בשנה הבאה, 2.5 משולם השנה, והיתרה בשנת 2008.

קובי הבר: אתם שואלים אם הייתי יודע שיש לי כסף נוסף השנה, הייתי מקדים ומשלם השנה על חשבון שנת 2008 כי זה נכון לעשות את הפעולה הזאת, כי זו פעולה אחורה, על מלאים, על ה-ימ"מ.

קובי הבר: הכול אחורה.

קובי הבר: הוויכוח על תקציב הביטחון הוא אחר ואני מקבל את זה, ולצורך כך קיימת ועדת ברודט.

זאב אלקין: אני שמעתי את אבו וילן ואני מתחיל להיות מודאג מביטחון מדינת ישראל.

זאב אלקין: אני מבין שאם היום זה לא יאושר, אנחנו בבעיה.

זאב אלקין: אני שואל מי קבע שזה יכול לחכות עד היום במשך חודשיים, ומי קבע שזה לא יכול היה להיות מהיום.

קובי הבר: זה מבוסס על סיכום.

זאב אלקין: מה קרה היום?

קובי הבר: זה לא היום.

קובי הבר: זה מונח בוועדה כבר שבוע.

זאב אלקין: האוצר החזיק את זה חודשיים.

קובי הבר: לא חודשיים.

קובי הבר: צריך לזכור שמזמינים ציוד, מזמינים תחמושת והיא לא מגיעה באותו יום אלא לוקח זמן כדי לייצר אותה.

קובי הבר: הסיכום הוא סיכום בינינו לבין משרד הביטחון על הפריסה, הוא אושרר על-ידי ראש-הממשלה על המשמעויות שיש לו בדחייה ולא בדחייה.

קובי הבר: מערכת הביטחון מתכננת שהיא מקבלת את הכסף הזה.

קובי הבר: אם הפנייה הזאת לא תאושר, אני לא יודע, ואני גם לא רוצה להלך אימים על המשמעויות ועל מה שיקרה.

יעקב ליצמן: אני חושב שאני כן נורמאלי ואני חושב שגם מיגון הוא בגדר פיקוח נפש ולא רק חיל האוויר.

זאב אלקין: שאלה שנייה לקובי ולאחר מכן יהיו לי שתי הערות.

זאב אלקין: יש פה כל מיני סעיפים, כאשר ברובם אני יכול לקבל את מה שאמרת.

זאב אלקין: לא בדקתי, אבל אני מקווה שזה נכון, שאלה כספים שלא נוצלו ולא ינוצלו מסיבות שונות שאחת מהן תלויה בבית הזה.

זאב אלקין: על הסעיף הזה של הסיוע בשכר-דירה לעולים חדשים, תאמין לי שאני, כמו סטס, לא מצליח להבין את המצב העובדתי.

יעקב ליצמן: אני יוצא מתוך הנחה שקובי אומר אמת, ואני מכיר אותו, הוא ישר, ושזה תת-ביצוע.

יעקב ליצמן: אם זה תת-ביצוע, מה אתה רוצה שהוא יעשה?

זאב אלקין: הוא לא אומר שזה תת-ביצוע.

יעקב ליצמן: את זה נשמע ממנו.

שי חרמש: עם כל הכבוד לקובי, ויש כבוד, יש גם אנשים אחרים שמבינים בזה.

זאב אלקין: אם קובי ישכנע אותנו שמדובר כאן בתת-ביצוע, ואם קובי יאמר שההעברה הזאת לא תשפיע על הבסיס של שנה שעברה, והיא לא תשפיע כי התקציב כבר מונח אצלנו, כמו אדוני היושב-ראש, אין לי בעיה עם זה, אבל קשה לי מאוד לראות אם זה תת-ביצוע.

זאב אלקין: אמירה בנושא של מיגון.

זאב אלקין: בא אלינו קובי ואומר בצדק שהוא לא הממשלה ומה אנחנו רוצים מחייו.

זאב אלקין: הוא אומר שהממשלה לא החליטה למגן את בתי-הספר האלה.

יעקב ליצמן: אף אחד לא האשים את קובי שהוא הממשלה.

יעקב ליצמן: הוא מעל הממשלה.

זאב אלקין: לכאורה מה שהוא אומר, זה הגיוני.

זאב אלקין: יחד עם זאת, יש שתי נקודות רלוונטיות.

זאב אלקין: אני טירון בחדר הזה אבל ראיתי פה מספר סוגיות כאשר הייתה החלטת ממשלה אחת וכשהממשלה ראתה שועדת הכספים רוצה משהו שני, היא ידעה להתגמש מול ועדת הכספים ולא ברור לי למה הטיעון הזה לא יכול לחול גם על הנושא של מיגון שדרות.

זאב אלקין: אם קובי ישכנע אותי עכשיו שכל ההעברות האלה הן באמת מתת-תקצוב, כולל הסעיף הזה שכרגע אני לא רואה איך הוא משכנע אותי, ואם אומר פה אבו וילן שמדינת ישראל תקרוס אם הוועדה לא תאשר את ההעברה הזאת – למרות שאני לא מבין איך זה יכול להיות – אני מציע לאדוני היושב-ראש הצעה, במידה ושני התנאים האלה יקרו.

זאב אלקין: אם ועדת כספים תקבל החלטה שאחרי אישור הקיצוץ הזה היא לא מאשרת אף פנייה תקציבית מהאוצר בשום נושא, עד שנסיים את הנושא הזה, זה ילך.

אורית נוקד: נראית לי יותר ההצעה של ניסן סלומינסקי.

אורית נוקד: אני חושבת שבמקרה הזה, זה נושא שלא הייתי רוצה שחס וחלילה יקרה משהו בעקבות ההחלטה שלנו.

אורית נוקד: אם אכן מדובר כאן בתת-ביצוע, אני חושבת שאין מנוס להתחשב בעובדה שמדובר כאן בביטחון וצריך לאשר את זה.

אורית נוקד: יחד עם את, מאחר והפנייה הזו מונחת כאן לא מעט זמן – שבוע – אני שואלת שוב איזה נזק ייגרם אם יודיעו היום לממשלה שתוסיף סעיף לדיון שלה שהיא מקיימת היום.

שי חרמש: עם כל ההתלהבות הגדולה של אבו וילן, אני לא מניח שהלילה עומדות מיליארד וחצי פצצות בכף.

שי חרמש: תסלחו לי, גם לייצר, גם לייבא, לוקח זמן.

שי חרמש: אני רוצה לומר לך קובי, תחזרו הלילה ותבוא מחר בבוקר עם מיליארד ו-400, ואז נתחיל לנוע קדימה.

שי חרמש: אני לא יכול לתת כאן יד ששם יקרה מה שיקרה.

שי חרמש: חבר'ה, צריך להיות שם כדי לראות מה קורה שם.

יעקב ליצמן: אני רוצה להציע כמה דברים ואני אומר במה שוכנעתי ובמה לא שוכנעתי.

יעקב ליצמן: לדעתי, אני הולך להצביע.

יעקב ליצמן: יש כאן שני דברים.

יעקב ליצמן: אני עדיין חושב שאנחנו נתאחד סביב ההצעה שלי, אני משנה את ההצעה קצת.

יעקב ליצמן: אני מבין שהממשלה כן רוצה למגן את כיתות א'-ו'.

יעקב ליצמן: זאת אומרת, את זה אני מוריד מאתנו.

יעקב ליצמן: , בהנחה שגורמי הביטחון חושבים שצריך.

יעקב ליצמן: נשאר כאן בעצם דבר אחד.

יעקב ליצמן: אני כרגע מדבר על בית-הספר היסודי.

יעקב ליצמן: אנחנו נתאחד סביב ההצעה שלי לבקש את המיגון של חדרי הספח, שזה הרבה פחות כסף, זה כסף קטן, ואז נכתוב מכתב לראש-הממשלה על כך שאנחנו בוועדת הכספים עומדים על כך שימגנו גם את חדרי הספח.

יעקב ליצמן: אני אעשה זאת בשם כל חברי הכנסת.

יעקב ליצמן: אגב, אם כן, חברי ועדת הכספים פונים בבקשה למגן את חדרי הספח באמצעות מפעל הפיס שבאופן חד-פעמי ימגן אותם.

יעקב ליצמן: זו ההצעה שלי.

יעקב ליצמן: אם קובי מודיע לנו שבבסיס התקציב לסיוע לשכר-דירה אין שינוי ב-2007 ואין שינוי בקריטריונים, אני מוכן לאשר.

יעקב ליצמן: זו דעתי האישית שאתם לא חייבים להצטרף אליה.

זאב אלקין: חוץ מזה שבשנה הבאה זה תת-ביצוע.

יעקב ליצמן: אם הוא יודיע שזה תת-ביצוע.

קובי הבר: שני משפטים כדי לעשות סדר ולשכנע אתכם שזה תת-ביצוע כי זה תת-ביצוע.

קובי הבר: כדי שזה לא יהיה תת-ביצוע הייתם צריכים לשמוע על שינויים בקריטריונים.

קובי הבר: מכיוון שאתם מחוברים לקהילה, הקהילה שצורכת את השירותים של שכר-דירה ואתם בהיכרות אינטימית אתה, הייתם בטח שומעים ונזעקים לכך שהורדנו את שכר הדירה.

סטס מיסז'ניקוב: עוד לא שמענו.

סטס מיסז'ניקוב: את זה נשמע מחר.

קובי הבר: צר לי כי אתם לא מבינים את תהליך העבודה.

קובי הבר: אני אומר את זה בצורה הכי ברורה: קודם כל, להפחית כסף אני חייב לשנות את הקריטריונים, מכיוון שלא שמעתם על שינוי קריטריונים, אי אפשר לעשות את זה.

קובי הבר: אם זה היה, הייתם כבר שומעים את זה.

קובי הבר: תקציב הסיוע בשכר-דירה בנוי על כמויות כפול המכפלות לפי החתכים השונים, מה יש לקשישים, מה יש לעולים, מה יש לוותיקים וכולי.

קובי הבר: כאן אני מתחייב ואומר לוועדה, ותבדקו את הפרוטוקולים, שאין שינוי בפרוטוקולים, לא ב-2006 ולדעתי גם לא ב-2007.

קובי הבר: ולראיה, התקציב של 2007 מונח לפניכם.

קובי הבר: להערכתי אין שינוי שנוגע בקריטריונים.

קובי הבר: אין שום החלטה חדשה בשלושה חודשים או ארבעת החודשים האחרונים.

קובי הבר: להפך, תיקנו משהו כלפי מעלה שעוסק בהפחתת שכר-דירה.

קובי הבר: התוצאה היא פה כן כמויות.

אמנון כהן: מה סך כל התקציב הזה?

קובי הבר: אני לא זוכר בדיוק.

קובי הבר: מיליארד ו-600 או מיליארד ו-700 מיליון שקלים.

קובי הבר: זה עניין של כמויות.

קובי הבר: אם היה שינוי קריטריונים, הייתם שומעים את הזעקה בשטח, הייתם שומעים את מנכ"ל משרד השיכון.

אמנון כהן: אנחנו אישרנו את זה.

קובי הבר: זה לא קשור לאישור שלך.

קובי הבר: האישור שלך הוא תוצאה של העודף.

סטס מיסז'ניקוב: אני שם את הקלפים על השולחן ואתם כולכם תהיו מחר במצב שלנו.

סטס מיסז'ניקוב: אנחנו כסיעת ישראל ביתנו – הרי כל הסיעות מנהלות משא ומתן עם האוצר על כל מיני דברים – ניהלנו משא ומתן.

קריאה: אתם היחידים.

חיים אורון: מרצ לא מנהלת משא ומתן.

סטס מיסז'ניקוב: אנחנו אמרנו ששכר דירה לזכאים נשחק בשנים האחרונות בהרבה מאוד אחוזים ואנחנו ביקשנו – וזו הייתה הדרישה העיקרית שלנו מהאוצר – לעדכן שכר דירה לזכאים.

זאב אלקין: לשנת 207 או לשנת 2006?

סטס מיסז'ניקוב: גם לשנת 2007.

סטס מיסז'ניקוב: גם בשנה שעברה היה אותו סיפור עם תאונות הדרכים, עם הרשות למלחמה בתאונות הדרכים, וביקשנו להוסיף לתאונות הדרכים.

סטס מיסז'ניקוב: בסופו של דבר בגלל כל מיני סיבות – לא רוצה להשתמש במילים גסות – הכסף הזה נשחק ונעלם.

סטס מיסז'ניקוב: אני אומר שכיוון שהאוצר רוצה וצריך להיענות לבקשת מפלגת ישראל ביתנו הוא קודם כל מוריד כדי אחר כך להוסיף.

יעקב ליצמן: זה לא מה שקובי אמר.

סטס מיסז'ניקוב: לכן מה שאתה אומר, שאם זה לא ישתנה בבסיס התקציב לשנת 2007, זה בכלל לא קשור כי אנחנו רוצים להוסיף כי זה נשחק.

יעקב ליצמן: אני אפילו אטיף לך קצת מוסר.

יעקב ליצמן: אתה כרגע אומר דבר אחד שהוא לא מקובל.

יעקב ליצמן: אתה עכשיו מנהל את המשא ומתן על הקואליציוני שלך על התקציב.

יעקב ליצמן: אתה אומר שהבטיחו לך בהסכם הקואליציוני.

סטס מיסז'ניקוב: מחר אתה תהיה במקומי.

קובי הבר: אתה מכניס את זה תוך כדי דיון על העברה תקציבית?

סטס מיסז'ניקוב: אתה לא מבין שמכניסים עז.

סטס מיסז'ניקוב: אין פה תת-ביצוע כיוון שמדובר בעולים חדשים.

סטס מיסז'ניקוב: אני אומר מתוך ידע ומתוך ניסיון כי אני עוסק בזה הרבה שנים.

יעקב ליצמן: זה לא מה שקובי אמר.

קובי הבר: אין שינוי.

יעקב ליצמן: לממשלה הייתה תוכנית רב-שנתית אבל היא שינתה אותה בגלל הממשלה.

זאב אלקין: לגבי הסוגיה של שכר-דירה.

זאב אלקין: אם אני מבין נכון, ויכול להיות שאני טועה, מה שמטריד את סטס זו סוגיה מאוד פשוטה.

זאב אלקין: לו יצוין שהולכים בשנת 2007 להוסיף לסף התקציב – כי לא הוסיפו ב-2006 – הוא חושש שהאוצר, במקביל לתוספת, יקטין את הסכום.

קובי הבר: יש פה בעיה בהבנת הנתונים.

קובי הבר: תקציב 2007 מונח לכם על השולחן ואני כבר לא יכול לשנות אותו.

קובי הבר: גם לא שינו את הקריטריונים, כי אם היו משנים אותם, הייתם כבר שומעים על השינוי הזה.

זאב אלקין: אני מבקש שקובי יתחייב עכשיו שהקיצוץ הזה של 2006 לא נוגע בהמשך.

יעקב ליצמן: הוא אמר את זה.

יעקב ליצמן: אנחנו מצביעים.

זאב אלקין: אני רוצה לשמוע מקובי תשובה חד-משמעית שיאמר מה היה קורה עם הכסף הזה ללא הקיצוץ הזה.

יעקב ליצמן: מי בעד פנייה 452-461 ופנייה מספר 465-466?

יעקב ליצמן: מי נגד?

יעקב ליצמן: 1.

יעקב ליצמן: מי נמנע?

יעקב ליצמן: 1.

יעקב ליצמן: הפניות אושרו.

יעקב ליצמן: תודה רבה.

יעקב ליצמן: אני עושה הפסקה.

יעקב ליצמן: (הפסקה)

יעקב ליצמן: אני מחדש את ישיבת ועדת הכספים.

יעקב ליצמן: פנייה מספר 311א, 312א – משרד התקשורת.

אליאן רבינוביץ: אנחנו מדברים על שינוי סדר במשרד.

אליאן רבינוביץ: יש לנו עודפים בתקנות מסוימות ויש לנו חוסר בתקנות אחרות.

ניסן סלומינסקי: חברת הדואר היא שלכם, נכון?

אליאן רבינוביץ: כן.

ניסן סלומינסקי: שליחויות של חברת הדואר הן גם שלכם.

אליאן רבינוביץ: לא.

ניסן סלומינסקי: אני קיבלתי תשובה שהם לא עובדים מעבר לקו הירוק.

ניסן סלומינסקי: מישהו צריך לטפל בזה.

יעקב ליצמן: מי בעד פנייה 311א ו-312א?

יעקב ליצמן: מי נגד?

יעקב ליצמן: פנייה מספר 311א ו-312א – אושרה פנייה 360א – בריאות.

קריאה: הם לא נמצאים כאן.

יעקב ליצמן: דווקא רציתי לגמור את זה היום.

יעקב ליצמן: אם הפקיד היה כאן, הייתי מעביר את זה.

יעקב ליצמן: זה האחיות.

יעקב ליצמן: פנייה 361א ו-362א – בריאות.

יעקב ליצמן: גם בזה אנחנו לא דנים היום.

קריאה: הרכז של בריאות במילואים.

ניסן סלומינסקי: הרכז בסך הכול מקריא מה שכתוב כאן.

יעקב ליצמן: פנייה מספר 410 – תמ"ת

דוד שטיינמץ: שינויים פנימיים בתקציב המדען הראשי עבור קרן למחקר ופיתוח תעשייתי.

דוד שטיינמץ: במקומות שיש עודפים ריכזנו את זה והוספנו את זה לקרן למחקר ופיתוח תעשייתי.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 410 – אושרה.

יעקב ליצמן: תחבורה, אנחנו עדיין בסנקציות?

אודי אדירי: אני הבנתי שמנכ"ל המשרד הזמין את חבר הכנסת מיסז'ניקוב לפגישה, אבל אני לא יודע אם היא התקיימה או לא.

יעקב ליצמן: אתה תחכה כאן כי אני קודם רוצה לדבר עם חבר הכנסת מיסז'ניקוב.

יעקב ליצמן: פנייה מספר 431 – מרכז ההשקעות.

דוד שטיינמץ: הסטה של כסף מזומן ממענקים על פי חוק.

דוד שטיינמץ: בנושא הזה זה מבוצע במלואו ממכירת מזומנים.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 341 – אושרה.

יעקב ליצמן: פנייה מספר 437 – תיירות.

אשר וענונו: העברות קטנות לתקצוב תקנות שנמצאות בחסר לעומת תקנות שנמצאות בעודף – שכר-דירה, מיסים עירוניים.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 437 – אושרה.

יעקב ליצמן: אני חוזר לתחבורה, עמוד 13.

יעקב ליצמן: פנייה 422.

אודי אדירי: הפנייה נועדה להעביר 260 אלף שקלים מסעיף פיתוח משרד התחבורה לסעיף כבישים עירוניים לצורך חידוש ושיפור של המודל התחבורתי.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 422 – אושרה.

יעקב ליצמן: עמוד 22.

יעקב ליצמן: פנייה מספר 246 - רכבת ישראל.

אודי אדירי: הפנייה נועדה להעביר 226 מיליון שקלים.

ניסן סלומינסקי: זו העברה של המאתיים מיליון שלהם?

אודי אדירי: לא.

יעקב ליצמן: מי בעד פנייה 246?

יעקב ליצמן: מי נגד?

יעקב ליצמן: פנייה מספר 246 – אושרה.

יעקב ליצמן: עמוד 25.

יעקב ליצמן: אני לא יודע מה לעשות עם זה.

ניסן סלומינסקי: זה לא חלק מההסכם עליו סוכם?

יעקב ליצמן: אני חושב שכן.

יעקב ליצמן: קובי אמר דברים ברורים היום ולדעתי על זה דובר.

ניסן סלומינסקי: מה איכפת לנו להעביר?

ניסן סלומינסקי: אם הוא היה מוריד, מילא, אבל אם הוא מוסיף?

ניסן סלומינסקי: מה איכפת לי?

ניסן סלומינסקי: גם אם זה לא קשור.

ניסן סלומינסקי: כאן הוא מוסיף וזה הסכום עליו סוכמו.

יעקב ליצמן: אני מוכן.

יעקב ליצמן: שכנעת אותי.

יעקב ליצמן: עוד מעט נחזור לזה.

יעקב ליצמן: פנייה מספר 470 – קליטה.

נטשה אפשטיין: העברה של 2.75 מיליון לרשויות לטובת פעילות עם הווטרנים של מלחמת העולם השנייה.

נטשה אפשטיין: לדעתי חבר הכנסת ליצמן מכיר את זה.

נטשה אפשטיין: זה לפי החלטת ממשלה שהייתה לגבי המיליון בשנה שעברה ועוד הסכום הזה השנה.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 470 – אושרה.

יעקב ליצמן: אני חוזר לבריאות, עמוד 4.

יעקב ליצמן: פנייה 360א – בריאות.

יעקב ליצמן: פנייה זו נועדה לביצוע התאמות בתקציב משרד הבריאות.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 360א – אושרה פנייה מספר 361א ו-362א - בעמוד 8 – קליטת עובדי אגודת בריאות הציבור במשרד הבריאות.

ניסן סלומינסקי: בפנייה הקודמת שלא הספקנו להצביע, אני רואה שהם קיצצו.

ניסן סלומינסקי: בריאות הציבור.

ניסן סלומינסקי: אני רואה שהם מוסיפים אמרכלות ומקצצים מכל הסעיפים האחרים.

יעקב ליצמן: זה מה שנשאר.

יעקב ליצמן: רובי, אישרנו את בריאות הציבור, אחרי שהוא הודיע על 17 מיליון.

ראובן ריבלין: כן.

ראובן ריבלין: 17 וחצי מיליון.

יעקב ליצמן: מי בעד פנייה 361א ו-362א?

יעקב ליצמן: מי נגד?

יעקב ליצמן: פנייה מספר 361א ו-36א – אושרה עמוד 25.

יעקב ליצמן: פנייה מספר 467 - בריאות.

יעקב ליצמן: 10 מיליון שקלים לשירותי בריאות התלמיד.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 467 – אושרה עמוד 29.

יעקב ליצמן: פנייה 471 – תקשורת.

סטס מיסז'ניקוב: התוספת שהייתה במשרד האוצר לחגיגות שנות ה-60, אבל למה לוקחים את זה מהתוספת?

נטשה אפשטיין: אני מטפלת ברשויות ואני מבינה שזה מועבר לרשויות.

יעקב ליצמן: זה תת-ביצוע.

יעקב ליצמן: אני בטוח שאם אנחנו נבדוק בתת-ביצוע של תקציב המדינה השנה, יש הרבה יותר.

סמדר אלחנני: תת-ביצוע אנחנו מודדים ברגע נתון אבל אתה לא יודע מה יהיה עד סוף השנה.

יעקב ליצמן: מי בעד 471.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 471 – אושרה.

יעקב ליצמן: פנייה מספר 476 ו-4479 - גמלאות

מיכאל לוריא: בתקציב הגמלאות יש גירעון.

מיכאל לוריא: בעיקר עקב אומדן לא נכון בתקציבי הביטחון.

סמדר אלחנני: איך אפשר לטעות בגמלאות?

מיכאל לוריא: מספר פורשים.

יעקב ליצמן: יש כאלה ששולחים אותם הביתה.

מיכאל לוריא: סכום של 13 מיליון שקלים.

יעקב ליצמן: כאן זה 15 מיליון.

מיכאל לוריא: 15 זה מקור אחד.

מיכאל לוריא: כאן מדובר בגמלאות משרד הביטחון.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 476 ו-4479 – אושרה עמוד 41.

יעקב ליצמן: פנייה מספר 480 - פיקוד העורף.

יעקב ליצמן: נאשר את זה גם אם לא נמצא כאן הרפרנט.

ליאת ניקרוטין: הפנייה נועדה לבצע שינויים פנימיים בתקציב פיקוד העודף בהתאם לסדרי העדיפויות שלו ובהתאם לביצוע.

יעקב ליצמן: זאת פעם ראשונה שאת מופיעה אצלנו?

ליאת ניקרוטין: כן.

יעקב ליצמן: אני חייב לומר לך שלמדת את המקצוע מהר מאוד.

ניסן סלומינסקי: יש לי בקשה.

ניסן סלומינסקי: אם אפשר להבא שלא לכתוב ראשי תיבות.

יעקב ליצמן: מי בעד פנייה 480?

יעקב ליצמן: מי נגד?

יעקב ליצמן: פנייה מספר 480 – אושרה.

יעקב ליצמן: פנייה מספר 481 התנתקות

ראובן ריבלין: אני לא מציע לאשר את הסעיף הבא.

ראובן ריבלין: פה מורידים.

ראובן ריבלין: הסכמים לקבוצות לחוק יישום ההתנגדות.

יעקב ליצמן: יש מישהו ממשרד ראש-הממשלה.

יעקב ליצמן: אין.

ניסן סלומינסקי: אני אהיה מוכן להקריא את מה שכתוב.

יעקב ליצמן: אני לא מוכן שתקריא.

ראובן ריבלין: מסיוע לעסקים לוקחים 73 מיליון שקלים.

יעקב ליצמן: אני מציע לחכות כי יש לי כמה וכמה שאלות על ההתנתקות.

יעקב ליצמן: אני מציע שנחכה עד מחר.

ראובן ריבלין: הם לקחו מתוכנית מימון התנתקות.

יעקב ליצמן: מחר יבוא הרפרנט.

יעקב ליצמן: פנייה מספר 469.

אריאל לבלין: פניית סוף שנה של נמל יפו שנועדה לבצע התאמות בהתאם לפעילות השוטפת שלו.

אריאל לבלין: כיום מנהל את הנמל מינהל מקרקעי ישראל.

ניסן סלומינסקי: מי המנכ"ל?

אריאל לבלין: אני לא יודע.

אריאל לבלין: בקרוב הנמל יועבר לעיריית תל-אביב.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 469 – אושרה.

יעקב ליצמן: פנייה 484 ו-485.

יעקב ליצמן: אני מציע שלא נדון בזה, אם לא איכפת לכם, כי אני רוצה לשמוע על זה מחר.

יעקב ליצמן: פנייה מספר 486 – תמ"ת

דוד שטיינמץ: שינויים פנימיים לקראת סוף שנה של שירות התעסוקה.

דוד שטיינמץ: כמו כן העברה למפוני עזה בנושא מלגות.

יעקב ליצמן: מה סכום המלגה שאתם נותנים?

דוד שטיינמץ: את סעיף המלגה אני לא יודע, אבל אני יודע שזה תוספת של למידה ושוברים.

ניסן סלומינסקי: איפה זה כתוב?

ניסן סלומינסקי: כתוב הפוך.

ניסן סלומינסקי: כתוב שלוקחים מכל המקומות.

ניסן סלומינסקי: מעבירים את זה לרזרבה.

ניסן סלומינסקי: מה זה רזרבת התייקרות?

סמדר אלחנני: זה הולך מסעיף אחד לרזרבה ומהרזרבה זה יוצא.

ניסן סלומינסקי: איך אני יודע לאן זה יוצא?

דוד שטיינמץ: יש לך גם תוספות.

ניסן סלומינסקי: אין כאן כלום.

ניסן סלומינסקי: יש כאן מאיפה מורידים.

יעקב ליצמן: חבר הכנסת סלומינסקי צודק.

דוד שטיינמץ: יש לי את זה כאן.

דוד שטיינמץ: אני יכול להראות לכם.

דוד שטיינמץ: יש לי את האישור.

דוד שטיינמץ: הכול הולך לשירות התעסוקה.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 486 – אושרה.

יעקב ליצמן: פנייה מספר 487 ו-490 – מעונות יום לעובדות.

ריקי ארמן: מדובר בהעברה מתקציב ההשכלה הגבוהה לביטוח לאומי, נכי רדיפות הנאצים, ומעונות יום.

ראובן ריבלין: את לוקחת מנכי הנאצים.

קריאה: אחר כך יש שינויים פנימיים.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 487 ו-490 – אושרה.

יעקב ליצמן: עמוד 19.

יעקב ליצמן: פנייה מספר 493 – תחבורה.

אודי אדירי: הפנייה היא פניית סוף שנה של משרד התחבורה.

יעקב ליצמן: פנייה 499, עוד פעם תחבורה.

יעקב ליצמן: זה ההסכם של סטס.

יעקב ליצמן: זה בעמוד 21.

יעקב ליצמן: פנייה 499

אודי אדירי: הפנייה נועדה להשלים תקציב.

ראובן ריבלין: אתה מוריד מהרזרבה ונותן לבטיחות בדרכים.

אודי אדירי: נותן לבטיחות בדרכים.

יעקב ליצמן: זה לא מושלם.

אודי אדירי: סוכם בתחילת השנה, בהחלטת ראש-הממשלה, לתקצב את הרשות הלאומית לבטיחות בדרכים.

אודי אדירי: כל הסכום עבר אבל נשארו רק 16 מיליון שקלים.

יעקב ליצמן: מי בעד פנייה 499?

יעקב ליצמן: מי נגד?

יעקב ליצמן: פנייה מספר 499 – אושרה.

יעקב ליצמן: פנייה מספר 303 – התנתקות.

קריאה: דובר כאן על פנייה 04 שהיא של דתות, ואני רפרנטית של דתות ונמצא כאן גם התקציבן.

יעקב ליצמן: אם יש מישהו, אני אביא את זה לדיון.

יעקב ליצמן: חשבתי שאין אף אחד.

יעקב ליצמן: פנייה מספר 573.

יעקב ליצמן: שיכון.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 573 – אושרה.

יעקב ליצמן: אנחנו חוזרים לפנייה הקודמת, עמוד 16.

יעקב ליצמן: פנייה 491 ו-4492.

אריאל קטן: תוספת לרשות ארצית לשירותי דת, של 48 מיליון שקלים בהרשאה להתחייב ועוד תוספת של 13 מיליון שקלים למועצות הדתיות.

ניסן סלומינסקי: מה זה המבנים?

ניסן סלומינסקי: היום התפרסמו באינטרנט כל הקריטריונים.

יעקב ליצמן: בהסכם הקואליציוני עם ש"ס מדובר על העברת הכסף אבל לא על החלוקה.

אריאל קטן: חלוקה לפי קריטריונים שוויוניים בכל הארץ.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 491 ו-4492 – אושרה פנייה מספר 511 – רווחה.

משה בר סימן טוב: כמדי שנה אנחנו משלימים את התקצוב לביצוע בפועל במכסות רווחה, וגם שינויים פנימיים שנעשים לבקשת המשרד.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 511 – אושרה פנייה מספר 516

משה בר סימן טוב: גם כאן אנחנו מבקשים השלמת תקצוב של הרשויות המקומיות.

משה בר סימן טוב: שירותי הרווחה המסופקים במימון של 25 אחוזים של הרשויות המקומיות, ואנחנו מתאימים זאת לביצוע בפועל.

יעקב ליצמן: אתה מודיע כרגע שכל הקיצוצים וההעברות הם בהתאם לביצוע.

משה בר סימן טוב: בהתאם לביצוע.

משה בר סימן טוב: תת-ביצוע.

ראובן ריבלין: למה לא מורידים מהשירות לזקן, חוץ מזה?

משה בר סימן טוב: יש שם תת-ביצוע.

משה בר סימן טוב: יש קריטריונים לקבלת הסיוע.

משה בר סימן טוב: זה שירות שיש ממנו פחות ופחות ביצוע, כי יש יותר תוכניות בקהילה.

משה בר סימן טוב: תוכנית קרן רש"י זה כסף שיש בתקנה אחת וכל שנה הוא מפוזר לתקנות ייעודיות כי זה נועד גם לנכים וגם למפגרים.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 516 – אושרה.

יעקב ליצמן: עמוד 35.

יעקב ליצמן: פנייה מספר 518 – מינהל לחינוך התיישבותי.

אריאל קטן: מספר פרויקטים שמנוהלים על-ידי הדיור הממשלתי בהשתתפות משרדי ממשלה, ביניהם פנים, מבקר המדינה ומינהל לחינוך התיישבותי.

אריאל קטן: מינהל לחינוך התיישבותי משתמש במקרה הזה בשירותים של הדיור הממשלתי.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 518 – אושרה.

יעקב ליצמן: פנייה מספר 512 ו-513.

גלית פלצור: יש תוספת של 12.6 מיליוני שקלים להיערכות לשפעת העופות.

גלית פלצור: עוד שמונה מיליון שקלים לבקעת הירדן בהתאם להחלטת ממשלה כסיוע לבקעת הירדן.

גלית פלצור: יש עוד כשני מיליון למינהל המחקר החקלאי.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 512 ו-513 – אושרה

יעקב ליצמן: פנייה 529 ו-530 – האקדמיה ללשון העברית

רותם רול: מדובר בתוספת של עוד מיליון שקלים לאקדמיה ללשון העברית.

ניסן סלומינסקי: מה זה מלוות באמצעות ממשלת ארצות-הברית.

רותם רול: הדולר התקציבי הוא גבוה מהדולר בפועל.

ניסן סלומינסקי: צריך להיות שם הרבה כסף.

רותם רול: יש איזשהו סכום.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה 529 ו-530 – אושרה פנייה מספר 508 – איכות הסביבה

נטשה אפשטיין: קרן במשרד לאיכות הסביבה.

נטשה אפשטיין: ההכנסות באות מדוחות.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 508 – אושרה פנייה מספר 505 – הגנת הסביבה

נטשה אפשטיין: קרן השתתפות של הממשלה.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 508 – אושרה

יעקב ליצמן: פנייה 509 – שעות נוספות בגין המלחמה.

נטשה אפשטיין: תוספת של שעות נוספות לעובדים, במיוחד בלשכות מינהל אוכלוסין.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 509 – אושרה.

ניסן סלומינסקי: אפשר לקבל את הרשימה?

יעקב ליצמן: ביקשתי.

נטשה אפשטיין: אפשר לראות את זה באינטרנט.

יעקב ליצמן: את יכולה להעביר לי?

נטשה אפשטיין: אני אבקש מהמשרד שיעביר.

ניסן סלומינסקי: אני מבקש לדעת לאיזה רשויות זה עבר.

יעקב ליצמן: תורידי מהאינטרנט ותעבירי לנו.

יעקב ליצמן: פנייה 510

נטשה אפשטיין: התאמות שכר של סוף שנה.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 510 – אושרה פנייה 514

נטשה אפשטיין: מדובר ברשויות מאוזנות.

ניסן סלומינסקי: יש לכם רשימות?

יעקב ליצמן: אני מבקש להעביר לנו את רשימת המקבלים.

יעקב ליצמן: מי בעד?

יעקב ליצמן: מי נגד?

יעקב ליצמן: פנייה מספר 514 – אושרה תודה רבה.

יעקב ליצמן: הישיבה נעולה.